- Uendelig viktig
VG Nett LIVE:Referat og bilder fra kampen! For etter uavgjort mot HamKam mandag kveld, leder Rosenborg serien med tre poeng ned til Brann. Og nesten like viktig: Trønderne har betydelig bedre målforskjell. Tåler tap Dermed kan Rosenborg i teorien tape søndagens storkamp på Brann stadion - og fortsatt lede eliteserien med to runder igjen å spille. Eliteserien 2006 trenger med andre ord ikke bli stort mindre spennende enn de to foregående årene... - Uavgjort var uendelig mye bedre enn tap for oss i denne kampen. Nå kan vi tape i Bergen og likevel lede serien, sier Roar Strand til VG Nett. - Vi reiser fra Bergen som serieledere, det er jeg ganske sikker på, bemerker også trener Knut Tørum. Gleder seg til seriefinalen Han har allerede begynt å glede seg til oppgjøret på Brann stadion kommende søndag. Den kampen må Brann definitivt vinne for å ha håp om å ta hjem seriegullet i år. - Det blir akkurat den rysaren som folk forventer. Det blir tett og jevnt. Brann var under pari i går, men vil sikkert heve seg mot oss, sier Tørum. Fra sidelinja ble Rosenborg-treneren vitne til et skikkelig drama på Briskeby mandag kveld. Rosenborg kjempet for seriegull. HamKam kjempet for å komme ut av nedrykksstriden. - Før pause var vi under pari. Andreomgangen var godkjent, mener Tørum. Han smilte forsiktig og virket å være halvfornøyd med uavgjort på Briskeby. Og med god grunn: Nå sitter nemlig Rosenborg i førersetet med tre kamper igjen å spille. Straffedrama I kveld startet dramaet for alvor da HamKam trolig ble snytt for straffe ti minutter før pause. Roman Kienast avsluttet en gedigen mulighet med å fyre løs inne i boksen til Rosenborg. Mikael Dorsin stoppet skuddet med hånda - og pustet trolig lettet ut idet dommeren vinket spillet videre. Men tre minutter senere ble Kamma bønnhørt: Markus Ringberg gikk i bakken inne i feltet - og denne gangen pekte Brage Sandmoen på straffemerket. Derfra gjorde Roman Kienast jobben, og dermed gikk hjemmelaget til pause med ledelse. - Deilig å score, men ut i fra antall sjanser burde jeg scoret flere. Uavgjort er likevel greit mot Rosenborg, sier Kienast til VG Nett. Nervekamp Men dramaet var slett ikke over. Mens HamKam kjempet besatt for å komme seg vekk fra nedrykksstriden, spilte Rosenborg med seriegull i blikket. Trønderne åpnet forrykende - og fikk lønn for strevet da Jan Gunnar Solli avsluttet et nydelig angrep og dunket inn utlikningen like etter pause. Derfra og ut vippet oppgjøret på Briskeby frem og tilbake. Begge lagene ønsket inderlig alle tre poengene og spilte deretter. Men ingen av dem fikk det. - Sånn kampen ble, er ikke uavgjort ufortjent. Men det er skuffende med tanke på hvor mange sjanser vi hadde, oppsummerer Knut Tørum i duskregnet på Hamar.
(HamKam-RBK 1-1) Utlikningen til Jan Gunnar Solli ordnet bare ett poeng men kan bli gull verdt for Rosenborg.